น้ำมันดิบร่วง2.22ดอลล์
สัญญาน้ำมันดิบ ตลาดนิวยอร์กปิดร่วง2.22ดอลล์ที่ 91.29 ดอลลาร์/บาร์เรล หลังมีข่าวไซปรัสอาจขอความช่วยเหลือเพิ่ม
13 เม.ย. 2556

สัญญาน้ำมันดิบ ตลาดนิวยอร์กปิดร่วง2.22ดอลล์ที่ 91.29 ดอลลาร์/บาร์เรล หลังมีข่าวไซปรัสอาจขอความช่วยเหลือเพิ่ม
สัญญาน้ำมันดิบเวสต์เท็กซัส (WTI) ตลาดนิวยอร์ก  ส่งมอบเดือนพ.ค.ร่วงลง $2.22 ดอลลาร์ ปิดที่ 91.29 ดอลลาร์/บาร์เรล ซึ่งเป็นระดับต่ำสุดนับตั้งแต่วันที่ 6 มี.ค.
ส่วนสัญญาน้ำมันดิบเบรนท์ส่งมอบเดือนพ.ค.ที่ตลาดลอนดอนลดลง 1.16 ดอลลาร์ ปิดที่ 103.11 ดอลลาร์/บาร์เรล
แหล่งข่าวเปิดเผยว่า นายนิคอส อนาสตาเซียเดส ประธานาธิบดีไซปรัสอาจมีหนังสือถึงนายเฮอร์มาน ฟาน รอมปุย ประธานสภายุโรป เพื่อขอความช่วยเหลือเพิ่มเติม
นักวิเคราะห์กล่าวว่า กระแสข่าวดังกล่าวส่งผลให้ราคาน้ำมันปรับตัวลงเนื่องจากการคาดการณ์ที่ว่า วิกฤตเศรษฐกิจในยุโรปอาจจะย่ำแย่ลง
นอกจากนี้ กระทรวงพาณิชย์ของสหรัฐเปิดเผยว่า ยอดค้าปลีกในสหรัฐปรับตัวลงในเดือนมี.ค. ทำสถิติปรับตัวลงเป็นเดือนที่ 2 ในรอบ 3 เดือน เนื่องจากยอดขายในปั๊มน้ำมันที่ลดลง
ในขณะเดียวกัน ดัชนีความเชื่อมั่นผู้บริโภคสหรัฐช่วงต้นเดือนเม.ย.จากรอยเตอร์/มหาวิทยาลัยมิชิแกนอ่อนตัวลงแตะ 72.3 ซึ่งเป็นระดับที่ต่ำสุดในรอบ 9 เดือน จากระดับเดือนมี.ค.ที่ 78.6